b"\n_START_ARTICLE_\nFront\xc3\xb3 al Wilhelm-Hack Museum de Ludwigshafen\n_START_SECTION_\nHist\xc3\xb2ria\n_START_PARAGRAPH_\nL'escultor Joan Gardy Artigas va aprendre del seu pare, Josep Llorens Artigas (Barcelona, 1892-1980), la saviesa de l'ofici de ceramista. Joan Mir\xc3\xb3 i Llorens Artigas es van con\xc3\xa8ixer als anys 1910 a l'escola d'art que el pintor Francesc Gal\xc3\xad (1880-1965) tenia a Barcelona. De Francesc Gal\xc3\xad s\xc3\xb3n les pintures, realitzades el 1929, de la c\xc3\xbapula del vest\xc3\xadbul del primer pis del Museu Nacional, on ara tamb\xc3\xa9 s'exposa el mural de Joan Mir\xc3\xb3._NEWLINE_A partir dels anys 1940, Mir\xc3\xb3 i Josep Llorens Artigas van iniciar un duo art\xc3\xadstic que va donar com a fruit objectes i grans murals cer\xc3\xa0mics com els de la Unesco de Par\xc3\xads o el de l'Aeroport de Barcelona. Aquestes obres fusionen el l\xc3\xa8xic mironi\xc3\xa0 amb les qualitats essencials de les arts de la terra i del foc.\n_START_SECTION_\nConstrucci\xc3\xb3\n_START_PARAGRAPH_\nJoan Gardy Artigas va crear les 7.200 rajoles d'acord amb un disseny de Joan Mir\xc3\xb3 que involucrava persones i animals surrealistes. Artigas va haver de treballar a partir d'una imatge que Mir\xc3\xb3 havia creat a una escala 1:10 de l'obra final. Va dividir el mural en rajoles de 20 per 36 cent\xc3\xadmetres._NEWLINE_Les rajoles van ser realitzades a Gallifa, i es van transportar 1.200 quil\xc3\xb2metres fins a arribar al museu. A causa de les particularitats del terreny de Gallifa, es van col\xc2\xb7locar en caixes de quatre en quatre perqu\xc3\xa8 poguessin ser portats per la muntanya a llom d'una mula. Despr\xc3\xa9s d'aix\xc3\xb2, les rajoles van ser transportades en cami\xc3\xb3 i tren per completar el viatge entre Catalunya i el sud-oest d'Alemanya.  _NEWLINE_L'obra va ser acabada el 1979 i inclou les firmes de tots dos artistes a la cantonada inferior esquerra. La signatura de Mir\xc3\xb3 no t\xc3\xa9 data, la d'Artigas \xc3\xa9s data de 1979._NEWLINE_El mural va ser inaugurat al mateix temps que el nou museu va ser constru\xc3\xaft. El museu estava ubicat en la zona del mercat central de la ciutat i havia de conservar la col\xc2\xb7lecci\xc3\xb3 d'art d'un home de negocis de Col\xc3\xb2nia, Wilhelm Hack, que havia donat la seva col\xc2\xb7lecci\xc3\xb3 a la ciutat de Ludwigshafen. Va veure el seu museu abans de morir el 1985. Des de la seva inauguraci\xc3\xb3, el mur ha anat canviant de color degut a la contaminaci\xc3\xb3 i no ha estat netejat per l'alt cost."